उत्तर प्रदेश में कोरोना वायरस से 290 और मरीजों की मौत, सामने आए 30,983 नये मामले
उत्तर प्रदेश में कोरोना वायरस के संक्रमण से 290 मरीजों की मौत हो गई और 30,983 नये मरीज पाए गये। अपर मुख्‍य सचिव स्‍वास्‍थ्‍य अमित मोहन प्रसाद ने पत्रकारों को बताया कि राज्य में पिछले 24 घंटे में 290 संक्रमितों की मौत हो गई और अब तक कुल 13,162 संक्रमित अपनी जान गंवा चुके हैं।
लखनऊ: उत्तर प्रदेश में कोरोना वायरस के संक्रमण से 290 मरीजों की मौत हो गई और 30,983 नये मरीज पाए गये। अपर मुख्‍य सचिव स्‍वास्‍थ्‍य अमित मोहन प्रसाद ने पत्रकारों को बताया कि राज्य में पिछले 24 घंटे में 290 संक्रमितों की मौत हो गई और अब तक कुल 13,162 संक्रमित अपनी जान गंवा चुके हैं। उन्होंने बताया कि राज्य में 30,983 नये मरीज पाये जाने के बाद अब तक कुल मामलों की संख्या 13,13,361 हो गई है। प्रसाद के मुताबिक, राज्य में अब नये संक्रमितों की तुलना में उपचार के बाद संक्रमण मुक्त होने वाले मरीजों की संख्या में वृद्धि हुई है। राज्य में मिले 30,983 संक्रमितों की तुलना में पिछले 24 घंटे में 36,650 संक्रमित संक्रमण से उबरे हैं। उन्होंने बताया कि अब तक 10,04,447 कोरोना मरीज उपचार के बाद संक्रमण मुक्त हो चुके हैं। प्रसाद ने बताया कि राज्य में इलाजरात मरीजों की संख्या कम हुई है और इस समय कुल 2,95,752 मरीज इलाजरत हैं। शनिवार को राज्‍य में इलाजरत मरीजों की संख्या 3,01,833 थी। उन्होंने बताया कि शनिवार को राज्‍य में अब तक सबसे ज्यादा 2.97 लाख से ज्यादा नमूनों की जांच की गई जबकि अब तक कुल 4.13 करोड़ से अधिक नमूनों का परीक्षण किया जा चुका है। स्वास्थ्य बुलेटिन के अनुसार, प्रदेश की राजधानी लखनऊ में पिछले 24 घंटे में 3,342 नये संक्रमित मिले और 25 मरीजों की मौत हो गई। इसी अवधि में वाराणसी में 1,610, गौतमबुद्धनगर में 1,571, कानपुर नगर में 1,357, सहारनपुर में 1,089, गाजियाबाद में 1,085 और मेरठ में 1,033 नये संक्रमित मिले हैं। कानपुर नगर में 21, गाजियाबाद में 20, झांसी में 18, वाराणसी में 16, प्रयागराज में 14, आगरा में 13, गौतमबुद्ध नगर में 12 और मरीजों की मौत हो गई।इस बीच देश में एक दिन में कोविड-19 के रिकॉर्ड 3,689 मरीजों की मौत होने के बाद मृतक संख्या 2,15,542 हो गई है। वहीं 3,92,488 और लोगों में कोरोना वायरस संक्रमण की पुष्टि होने के बाद संक्रमण के कुल मामले बढ़ कर 1,95,57,457 हो गए हैं। केंद्रीय स्वास्थ्य मंत्रालय के आंकड़ों के मुताबिक देश में कोरोना वायरस के संक्रमण का अब भी इलाज करा रहे लोगों की संख्या 33 लाख के पार चली गई है।